Gullrips

Gullrips (Ribes aureum) er en løvfellende busk i ripsslekta. Den hører hjemme i Nord-Amerika, men er en populær hageplante og finnes forvillet i Norge og andre europeiske land.

Den blir 1–3 m høy og har ikke torner. Bladene er tre- eller femflikede, og innskjæringene går omtrent halvveis inn til midten. Blomstene sitter 5–18 sammen i 3–7 cm lange klaser. Blomsterfargen er gul. Bærene er røde, oransje, brune eller svarte, mer sjeldent gule, og 5–10 mm i diameter; de er spiselige og kan brukes til syltetøy. Det er tre varieteter av arten:

 var. aureum. Blomsterbunnen er 1,5–2 ganger så lang som begerbladene. Kronbladene er gule og blir oransje. Utbredt i vestlige USA og Canada, 0–3000 moh.
 var. gracillimum. Blomsterbunnen er 2–3 ganger så lang som begerbladene. Kronbladene er gule og blir mørkerøde. Utbredt i California og Mexico der den vokser i chaparral 100–1000 moh.
 var. villosum. Ofte regnet som en egen art, Ribes odoratum. Blomsterbunnen er 3 ganger så lang som begerbladene. Kronbladene er gule og blir oransje. Utbredt i sentrale deler av USA og Canada, 100–1900 moh. Antagelig naturlig kun vest for Mississippi; planter lenger øst er hagerømlinger.  

Gullrips brukes som hagebusk på grunn av de gule, duftende blomstene om våren. I Norge kan den dyrkes til herdighetssone 7. Fugler eter bærene og sprer frøene ut i naturen, men det ser ikke ut til at reproduserende bestander har etablert seg i Norge.

Galleri

Referanser

Litteratur

Eksterne lenker 
 

Ripsfamilien